**Valul gândului visător**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost o atingere fină,

Urmată de-atingeri de gând

Și vise, apoi, ca și când

Veneau cu aceeași lumină

Și-n toate-mi erai o plutire

De înger pe aripi de dor,

În toate și covârșitor,

Eram cucerit de iubire.

Iar tu, coborându-mi din vise,

Veneai să mă prinzi în priviri

Și-n brațe-ncepând biruiri

A porților încă închise.

Pășeai prin tărâmul în care

Un suflet, al meu, aștepta

Pe-aceea ce-n el va putea

Să fie ca valul în mare,

Să-l scoată din pacea adâncă,

Din crezul de vânt muritor,

Să-l facă un gând visător,

Cioplind nemurirea-i în stâncă.